- Əksinə, mən musiqidə də siyasətin tərəfdarıyam. Diqqətlə baxsanız, musiqinin özünün də bir siyasət olduğunu görərsiniz. Çünki təkcə Amerikada bir neçə festival və müsabiqələrdə iştirak etmişik. Onların hamısında öz həmyaşıdlarımıza Azərbaycanın necə bir ölkə olduğunu, harda yerləşdiyini, torpaqlarımızın kim tərəfindən işğal olunduğunu, xalqımızın başına gətirilən hadisələrdən danışmışıq. Bizim iştirak etdiyimiz festivallarda isə təkcə Amerika vətəndaşları deyil, dünyanın müxtəlif ölkələrindən nümayəndələr olur. Onlar da gedib öz dostlarına danışacaqlar və beləliklə, mən öz missiyamı yerinə yetirmiş olacam. Hesab edirəm ki, bu gənc yaşımda bir siyasətçi kimi bunları edə bilmərəm. Ancaq musiqiçi kimi bunları edə bilirəm. Əgər söhbət vətənin təbliğatından gedirsə, burada gənc, yaşlı, qoca söhbəti olmamalıdır. Amerikaya ilk gəlişimdə gördüm ki, orada bizim ölkəmiz, tutduğumuz mövqe haqda çox az insan məlumatlıdır. Təbii ki, bir Azərbaycan vətəndaşı olaraq bu mənə təsir edirdi. Əvvəllər getdiyim musiqi festivallarında bizi ya Türkiyə, ya da İran vətəndaşı kimi qəbul edirdilər. Ancaq indi Prezident İlham Əliyev və Birinci vitse-prezident Mehriban Əliyevanın rəhbərliyi ilə ölkəmizin xarici siyasəti nəticəsində Azərbaycanımız sərhədlərimizdən kənarda da tanınır. Mehriban Əliyevanın muğamımıza, tarımıza, milli musiqimizə və milli-mənəvi dəyərlərimizə verdiyi qiymətin nəticəsini biz buradan hiss edirik. Amerikada fəaliyyət göstərən səfirliyimizin də bu işdə rolu danılmazdır. Belə ki, davamlı olaraq "Azərbaycan günləri” keçirir, dahi sənətkarlarımızın anım gününü qeyd edirlər. Ancaq hesab edirəm ki, təbliğat üçün nə qədər iş görülsə, yenə də azdır. Bu işdə bizim də az da olsa payımız varsa, özümüzü xoşbəxt hesab edərik. Bunun üçün də əlimizdən gələni edirik.